Natten til søndag skete der noget ekstraordinært i den nordamerikanske ishockeyliga NHL. I hvert fald med danske øjne.

Nikolaj Ehlers måtte sidde ude i flere måneder, da han sidste år skulle opereres for brok, men man må sige, at ishockeystjernen igen har ramt isen på højeste niveau. Natten til søndag kulminerede den 26-årige nordjydes tilbagevenden, da han scorede til 1-0 mod Ottawa Senators. For det var ikke bare et helt almindeligt mål, det var nordjydens mål nummer 168 i NHL. Det gør ham derfor til den mest scorende danske NHL-spiller nogensinde. Slår dansk legende Det er ikke hr. hvem som helst, der nu er blevet slået af tronen. Med 167 NHL-scoringer havde den danske ishockeylegende Frans Nielsen rekorden, indtil Nikolaj Ehlers overtog førstepladsen i weekenden. Frans Nielsen scorede sine mål for New York Islanders og Detroit Red Wings i løbet af 925 NHL-kampe. Nikolaj Ehlers når rekorden på kun 490 kampe. Alle for den canadiske klub Winnipeg Jets. Der er dog et stykke vej op til den danske rekord for antallet af NHL-assists. Der sidder Frans Nielsen endnu trygt på førstepladsen med 306 assists. Nikolaj Ehlers er på 207. Den aalborgensiske ishockeystjerne har spillet for Winnipeg Jets siden 2015, hvor han skiftede til NHL fra Halifax Mooseheads i den canadiske juniorliga. Ehlers kan dog ikke hvile på skøjterne, hvis rekorden skal holdes. Både Lars Eller og Oliver Bjorkstrand holder til i den amerikanske ishockeyliga og har scoret over 100 mål hver, men Lars Eller er tættest på med 160 scoringer. Næste kamp for Ehlers og Winnipeg Jets er natten til onsdag klokken 02.00. Se fejringen af rekordscoringen her: